Արմեն Վարդանյան (ըմբիշ)

Անվան այլ կիրառումների համար տե՛ս՝ Արմեն Վարդանյան (այլ կիրառումներ)Արմեն Վարդանյան (նոյեմբերի 30, 1982(1982-11-30), Լենինական, Հայկական ԽՍՀ, ԽՍՀՄ), ուկրաինացի, ավելի վաղ՝ հայ հունահռոմեական ոճի ըմբիշ, Եվրոպայի կրկնակի չեմպիոն (2004, 2008), աշխարհի առաջնության կրկնակի արծաթե մեդալակիր (2003, 2010), Պեկինի Օլիմպիական խաղերի բրոնզե մեդալակիր (2008), Ուկրաինայի սպորտի վաստակավոր վարպետ։ Հասակը՝ 170 սմ է, քաշային կարգը՝ 66 կգ։


== Կենսագրություն ==
Ծնվել է 1982 թվականի հոկտեմբերի 30-ին Լենինականում։ Ըմբշամարտով սկսել է զբաղվել 1988 թվականի երկրաշարժից հետո Լենինականում։
Մարզվել է Մուրադ Սարգսյանի, Եվգենի Չերտկովի և Վադիմ Կիսելի մոտ։
1999 թվականին Արմեն Վարդանյանը մեկնել է Զապորոժիե։ 2000 թվականից հանդես է գալիս Ուկրաինայի դրոշի ներքո։ Ավարտել է Զապորոժիեի ազգային տեխնիկական համալսարանը։ «Դինամո» մարզական կազմակերպության (Զապորոժիե) անդամ է։ Եղել է Ուկրաինայի պետական սահմանապահ ծառայության զինծառայող։
2010 թվականի հոկտեմբերին Արմեն Վարդանյանը կազմակերպել և անցկացրել է հունահռոմեական ոճի ըմբշամարտի մրցաշար դպրոցական տարիքային կատեգորիայում։ Մրցաշարին մասնակցել են Զապորոժիեից 90 երեխաներ, որոնք բաժանված էին 3 տարիքային կատեգորիաների՝ 1995-1996 թվականներին ծնվածներ, 1997-1998 թվականներին ծնվածներ և 1999-2000 թվականներին ծնվածներ։ 2012 թվականին մրցաշարն անցկացվեց երրորդ անգամ, որին մասնակցեց 136 հոգի Զապորոժիեից և Դնեպրոպետրովսկից։


== Մարզական ձեռքբերումները ==
Հայաստանի կողմից

1998 — Համաշխարհային պատանեկան խաղեր, 2-րդ տեղՈւկրաինայի կողմից

2000 — Աշխարհի պատանեկան առաջնություն - 1-ին տեղ
2003 — Աշխարհի առաջնություն - 2-րդ տեղ
2004 — Աթենքի Օլիմպիական խաղեր - 5-րդ տեղ
2004 — Եվրոպայի առաջնություն - 1-ին տեղ
2008 — Եվրոպայի առաջնություն - 1-ին տեղ
2008 — Պեկինի Օլիմպիական խաղեր - 3-րդ տեղ։ Արմեն Վարդանյանի այս հաղթանակն Ուկրաինայի հավաքականին պարգևեց Օլիմպիական խաղերի չորրորդ բրոնզե մեդալը։
2010 — Մոսկվայում տեղի ունեցած աշխարհի առաջնություն - 2-րդ տեղ։ 1/16 եզրափակչում Արմեն Վարդանյանը հաղթեց Օլիմպիական խաղերի գործող չեմպիոն Սթիվ Ժենոյին (Ֆրանսիա), այնուհետև պարտության մատնեց սերբ Ալեքսանդր Մաքսիմովիչին, ամերիկացի Ֆարուկ Սախինին և թուրք Վասիֆ Արզիմանովին։ Եզրափակչում Արմենը զիջեց ռուս Ամբակո Վաչաձեին (0:1, 0:2)։
2011 — Ստամբուլում կայացած աշխարհի առաջնություն - 1/32 եզրափակչում 1-2 հաշվով պարտվել է պորտուգալացի Հյուգո Պասոսին։


== Պետական պարգևներ ==
Արիության 3-րդ աստիճանի շքանշան (սեպտեմբերի 4, 2008) - Պեկինի 19-րդ Օլիմպիական խաղերում ունեցած մարզական բարձր ձեռքբերումների, ցուցաբերած արիության, անձնվիրության, հաղթելու կամքի, Ուկրաինայի միջազգային վարկանիշը բարձրացնելու համար։


== Պատգամավորության թեկնածու ==
2012 թվականին Արմեն Վարդանյանը Батькивщина կուսակցության կողմից առաջադրվել է որպես Ուկրաինայի Գերագույն ռադայի պատգամավոր № 76 օկրուգի համար։ Թեկնածուի վստահված անձը Ի. Վ. Նովոշինսկայան էր։ Թեկնածուի ներկայացրած հայտարարագրի համաձայն՝ Արմեն Վարդանյանի ընդհանուր եկամուտը 2011 թվականին կազմել է մոտ 120000 գրիվեն։ Նախընտրական ծրագրում, բացի միավորված ընդդիմության ընդհանուր նպատակներից, Արմենը պարտավորվեց ստեղծել մարզահրապարակների, ակումբների ցանց, որը պետք է ուղղված լիներ բնակչության պահանջմունքների բավարարմանը։ Արմենը, զբաղեցնելով չորրորդ տեղը, Գերագույն ռադա չանցավ։


== Արտաքին հղումներ ==
«Vardanyan, Armen (UKR)»։ Institut für Angewandte Trainingswissenschaft (IAT) Ein Institut im Verein IAT/FES e. V։ Արխիվացված է օրիգինալից 2014-03-02-ին։ Վերցված է 2015-07-14 
«Արմեն Վարդանյանն ըմբշամարտով սկսել է զբաղվել Լենինականի երկրաշարժից հետո»։ Արխիվացված օրիգինալից 2012-11-20-ին։ Վերցված է 2015-07-14 
«Արմեն Վարդանյան»։ Արխիվացված օրիգինալից 2012-11-20-ին։ Վերցված է 2015-07-14 
«Զապորոժիեի «Դինամոյի» անդամ Արմեն Վարդանյանը 2008 թվականի Օլիմպիական խաղերում նվաճել է հունահռոմեական ոճի ըմբշամարտի բրոնզե մեդալը»։ Արխիվացված է օրիգինալից 2012-11-20-ին։ Վերցված է 2015-07-14 
«Ուկրաինայի հավաքականի բրոնզե տենդը»։ Արխիվացված օրիգինալից 2012-11-20-ին։ Վերցված է 2015-07-14 


== Ծանոթագրություններ ==